b'\n_START_ARTICLE_\nGlen Cook\n_START_SECTION_\nBiografia\n_START_PARAGRAPH_\nDragostea lui Glen Cook pentru scris a \xc3\xaenceput \xc3\xaen \xc8\x99coal\xc4\x83, unde a scris diferite articole pentru ziarul institu\xc8\x9biei. Dup\xc4\x83 terminarea studiilor liceale, Cook a trecut prin For\xc8\x9bele Navale ale Statelor Unite \xc8\x99i a ajuns ulterior la facultate, timpul alocat scrisului reduc\xc3\xa2ndu-se drastic. El a \xc3\xaenceput s\xc4\x83 c\xc3\xa2\xc8\x99tige din scris pe c\xc3\xa2nd lucra la General Motors la o fabric\xc4\x83 de asamblare de ma\xc8\x99ini (slujb\xc4\x83 pe care a caracterizat-o ca fiind "greu de \xc3\xaenv\xc4\x83\xc8\x9bat, dar care nu implic\xc4\x83 efort mental"), scriind c\xc3\xa2te trei c\xc4\x83r\xc8\x9bi pe an._NEWLINE_\xc3\x8en aceast\xc4\x83 perioad\xc4\x83 a scris prima carte din seria Compania Neagr\xc4\x83, o serie fantasy \xc3\xaentunecat\xc4\x83 care urm\xc4\x83re\xc8\x99te o unitate de mercenari de elit\xc4\x83 de-a lungul c\xc3\xa2torva decade din istoria ei. Seria, ajuns\xc4\x83 p\xc3\xa2n\xc4\x83 acum la 10 romane, a devenit un element de referin\xc8\x9b\xc4\x83 al genului, \xc3\xaen special printre militarii activi \xc8\x99i \xc3\xaen rezerv\xc4\x83. \xc3\x8entrebat \xc3\xaen leg\xc4\x83tur\xc4\x83 cu aceast\xc4\x83 popularitate \xc3\xaen r\xc3\xa2ndul militarilor, Cook a r\xc4\x83spuns: "Personajele se comport\xc4\x83 exact cum o fac ei. Nu se ridic\xc4\x83 \xc3\xaen sl\xc4\x83vi r\xc4\x83zboiul, ci e vorba doar despre ni\xc8\x99te indivizi care \xc3\xae\xc8\x99i fac meseria. Nu sunt acei solda\xc8\x9bi pe care \xc8\x99i-i \xc3\xaenchipuie oamenii care nu au f\xc4\x83cut armata. De aceea le place militarilor." Cook mai este faimos \xc8\x99i pentru seriile Garrett P.I. \xc8\x99i Dread Empire._NEWLINE_Cook a renun\xc8\x9bat la locul s\xc4\x83u de munc\xc4\x83 de la GM \xc8\x99i tr\xc4\x83ie\xc8\x99te al\xc4\x83turi de so\xc8\x9bia sa, Carol \xc8\x99i de copiii Justin, Chris \xc8\x99i Mike \xc3\xaen St. Louis, Missouri. De\xc8\x99i acum \xc3\xae\xc8\x99i poate dedica \xc3\xaentregul timp scrisului, i se pare c\xc4\x83 era mai productiv atunci c\xc3\xa2nd lucra la vechiul loc de munc\xc4\x83.'